Ramaphosa ‘diep bekommerd’ oor toenemende spanning in Midde-OostePres. Cyril Ramaphosa tydens sy besoek aan die Noord-Kaap die afgelope week. (Foto: GCIS) Pres. Cyril Ramaphosa het aan Irannese pres. Hassan Rouhani gesê Suid-Afrika sou ŉ vreedsame en billike oplossing vir die spanning tussen die VSA en Iran wou sien. Khusela Diko, Ramaphosa se woordvoerder, het gesê die president het Rouhani Donderdag gebel. Ramaphosa is tans in die Noord-Kaap vir die ANC se 108ste verjaardagvieringe. “Pres. Ramaphosa se gesprek met pres. Rouhani is gelei deur Suid-Afrika se onwrikbare siening dat konflik deur politieke dialoog, eerder as geweld, opgelos moet word. “Die gesprek het ook afgespeel teen die agtergrond van Suid-Afrika se rol as nie-permanente lid van die Verenigde Nasies se veiligheidsraad en inkomende voorsitterskap van die Afrika Unie,” het Diko Vrydag gesê. Ramaphosa het ook Suid-Afrika se medelye betuig met die dood van Iran se voorste generaal, Kassem Soleimani. Soleimani is verlede week in ŉ Amerikaanse hommeltuigaanval dood. Ramaphosa het ook Suid-Afrika se leedwese oor die lewensverlies ná Woensdag se dodelike vliegongeluk aan die buitewyke van Teheran te kenne gegee. Volgens Diko het Ramaphosa aan Rouhani gesê hy is “diep bekommerd” oor die Amerikaans-geleide weermagoptrede wat gelei het tot verhoogde spanning in die gebied en wat “ŉ teelaarde vir weerwraak kan laat ”. “Pres. Ramaphosa het alle partye gevra om hulself te beteuel en op te tree binne die raamwerk van internasionale wetgewing.” Diko het gesê Ramaphosa het tydens die gesprek sy kommer oor die opbouende spanning uitgespreek en gesê dit het verreikende gevolge vir die streek, asook vir internasionale vrede en sekuriteit.